Søren Pind får hug for dårligt sessionslognings-eksempel

Som en del af argumentationen for sessionslogning har justitsministeren fremhævet en sag om et dobbeltdrab. Men eksemplet holder ikke.

I den igangværende debat om sessionslogning har justitsminister Søren Pind (V) brugt et dobbeltdrab i 2011 på Fyn som eksempel på, hvordan hvorfor logning er et vigtigt værktøj for politiet. Men eksemplet holder ikke, lyder kritikken.

Det skriver Information.

I et skriftlig kommentar, udsendt til flere medier, kalder Pind således logning for et helt centralt redskab for politiet og for Politiets Efterretningstjeneste. Og i den forbindelse nævner han sagen om dobbeltdrabet, der fandt sted i Tusindårsskoven.

Opklaringen af dette drab baserer sig dog ikke på den daværende logning af danskernes internetbrug, som minder om den aktuelle sessionslogning, som Søren Pind slår til lyd for at indføre.

Politidirektør ved Rigspolitiet Svend Larsen fortæller til Information, at det var traditionelle oplysninger om mobiltelefoni, der lå til grund for opklaringen af dobbeltdrabet. Det vil sige oplysninger, som teleselskaberne dengang og i dag registrerer om opkald og sms’er.

Oplysningerne kan bruges til at stadfæste en mobiltelefons fysiske placering, ud fra hvilke mobilmaster den har forbundet til, fortæller Information. Og dermed havde denne opklaring altså ikke noget at gøre med overvågning af internet-trafikken.

»Det er usagligt«

»Det er usagligt, og det er grundlæggende ikke i orden,« siger retsordfører for Enhedslisten Pernille Skipper til Information om justitsministerens eksempel og fortsætter:

»Det lyder jo, som om der her er blevet brugt sessionslogning, og at vi derfor skal genindføre det.«

Også den Radikale retsordfører Sofie Carsten Nielsen skeptisk i forhold til ministerens brug af eksemplet i sessionslognings-debatten.

Det har ikke været muligt for Information at få et interview med Søren Pind, men i en skriftlige kommentar til mediet udtaler ministeren:

»Pointen er soleklar. Logning er afgørende for politiets efterforskning, og det viser eksemplet med al tydelighed. Tidligere foregik kommunikationen via traditionel telefoni og sms – som i eksemplet om drabet i Tusindårsskoven – men i dag foregår meget kommunikation internetbaseret. I fremtiden vil det være endnu mere udbredt.«